4. POLITICA ÎN DOMENIUL CONCURENŢEI

1. Tratatul de instituire a Comunităţii Europene, titlul VI, capitolul 1, Norme privind concurenţa.

(a) Sub rezerva articolelor 87 şi 88 din Tratatul CE şi cu condiţia îndeplinirii condiţiilor de mai jos, Slovacia poate aplica până la sfârşitul anului 2008 scutirea de impozitul pe profit acordată în baza Regulamentului Guvernului nr. 192/1998 col. unui beneficiar din industria autovehiculelor, cu condiţia ca ajutorul total acordat conform acestei scutiri să nu depăşească 30% din costurile de investiţie eligibile ale proiectului în cauză de după 1998.

În sensul prezentului alineat, costurile eligibile sunt definite pe baza liniilor directoare privind ajutorul regional. [2].

(b) Slovacia prezintă Comisiei rapoarte de monitorizare care cuprind următoarele informaţii:

- din şase în şase luni, informaţii privind investiţiile eligibile efectuate de beneficiarul ajutorului şi

- anual, informaţii privind ajutorul acordat beneficiarului conform programului de ajutoare menţionat mai sus.

Slovacia prezintă rapoarte în termen de patru luni de la sfârşitul fiecărei jumătăţi de an sau an, începând înainte de sfârşitul lunii aprilie 2003. Primele rapoarte includ informaţii privind anii 1998 2002. Ultimul raport este prezentat înainte de sfârşitul lunii august 2009, cu excepţia unor acorduri în sens contrar între Comisie şi Slovacia.

(c) Fără să aducă atingere dispoziţiilor de la litera de mai sus, se aplică dispoziţiile privind monitorizarea cuprinse în Regulamentul (CE) nr. 659/1999 al Consiliului de stabilire a normelor de aplicare a art. 93 din Tratatul CE.

(d) Dacă ajutorul total atinge, înainte de sfârşitul anului fiscal 2008, nivelul maxim admis stabilit la litera (a), scutirea de impozit încetează, iar beneficiarul trebuie să plătească impozitul obişnuit pe profit pentru acea parte a câştigurilor companiei a căror scutire de impozit ar conduce la depăşirea nivelului maxim admis.

2. Tratatul de instituire a Comunităţii Europene, titlul VI, capitolul 1, Norme privind concurenţa.

(a) Fără să aducă atingere articolelor 87 şi 88 din Tratatul CE, Slovacia poate să aplice până la sfârşitul anului fiscal 2009 scutirea de la impozitul pe profit acordată în baza legii nr. 366/1999 col. privind impozitele pe venit unui beneficiar din industria oţelului, dacă sunt îndeplinite următoarele condiţii:

(i) beneficiarul îşi limitează producţia de produse plate şi vânzările de produse plate (laminate la cald, laminate la rece şi învelite) în Uniunea Europeană extinsă. Aceste plafoane se stabilesc pe baza cifrelor pentru anul 2001. Începând cu anul 2002, beneficiarul ajutoarelor poate efectua creşteri anuale cu 3% ale acestor plafoane pentru producţie şi cu 2% pentru vânzări. Limitele pentru vânzări se aplică de la data aderării. Producţia tipurilor specifice de produse poate varia cu condiţia ca producţia combinată să nu depăşească plafoanele stabilite;

(ii) beneficiarul nu îşi extinde gama de produse sau grupurile de produse finite existente la 13 decembrie 2002;

(iii) totalul ajutoarelor acordate beneficiarului în temeiul legii nr. 366/1999 Z. z privind impozitele pe venit nu depăşeşte un total de 500 milioane USD. Aceste ajutoare pot fi acordate o singură dată şi nu pot fi prelungite sau reînnoite indiferent de circumstanţe. Toate ajutoarele acordate aceluiaşi beneficiar pe parcursul perioadei de tranziţie trebuie să se încadreze în plafonul de 500 milioane USD.

(iv) beneficiarul respectă condiţiile contractului de privatizare în ceea ce priveşte locurile de muncă.

În cazul în care concesia fiscală este adaptată în asemenea manieră încât garantează o reducere semnificativă a sumei totale a ajutoarelor fără a periclita viabilitatea, Comisia poate revizui condiţiile de mai sus în conformitate cu procedura prevăzută în articolul 88 alineatul (1) din Tratatul CE. Înainte de deschiderea procedurii, Comisia ia în considerare pe deplin opiniile statelor membre cu privire la importanţa pe care o are sau nu reducerea ajutoarelor. Aceste opinii se exprimă pe baza unei recomandări din partea Comisiei şi pe baza informaţiilor pertinente disponibile.

(b) Slovacia prezintă Comisiei şi Consiliului, din şase în şase luni, rapoarte de monitorizare care cuprind următoarele informaţii cu privire la beneficiarul ajutoarelor:

- producţia (în tone) a fiecăruia din următoarele produse: bobine laminate la cald, bobine laminate la rece, tablă galvanizată, tablă cositorită, oţel pentru transformatoare, tablă laminată organică, ţevi sudate, precum şi alte produse (care urmează să fie specificate);

- vânzările (în tone) ale produselor de mai sus în UE extinsă;

- evoluţia situaţiei locurilor de muncă în cadrul companiei şi în regiune precum şi progresul înregistrat în cadrul pregătirilor pentru consilierea profesională a personalului disponibilizat;

- o dată pe an, costurile de personal pentru acel an şi de la privatizare;

- o dată pe an, profiturile înainte de impozitare pentru anul fiscal şi suma totală specificată a ajutoarelor.

Slovacia prezintă rapoarte în termen de patru luni de la sfârşitul fiecărei jumătăţi de an, începând înainte de sfârşitul lunii aprilie 2003. Primul raport include informaţii privind anii 2000, 2001 şi 2003. Ultimul raport este prezentat înainte de sfârşitul lunii aprilie 2010, exceptând acordurile în sens contrar între Comisie, Consiliu şi Slovacia.

(c) Fără să aducă atingere alineatului anterior, se aplică dispoziţiile privind monitorizarea cuprinse în Regulamentul (CE) nr. 659/1999 al Consiliului de stabilire a normelor de aplicare a articolului 93 din Tratatul CE.

(d) Dacă ajutorul total atinge, înainte de sfârşitul anului fiscal 2009, nivelul maxim admis stabilit la litera (a) punctul (iii), scutirea de impozite încetează, iar beneficiarul trebuie să plătească taxa obişnuită pe profit pentru acea parte a câştigurilor companiei a căror scutire de impozit ar conduce la depăşirea nivelului maxim admis.

(e) Dacă beneficiarul nu respectă termenii contractului de privatizare cu privire la menţinerea nivelurilor locurilor de muncă, acordarea ajutorului este suspendată, iar beneficiarului i se aplică penalizările prevăzute în contractul de privatizare.

[2] JO C 74, 10.3.1998, p. 9.

--------------------------------------------------